
Πέμπτη, 06 Αυγούστου 2026

ΔΕΛΤΙΟ ΤΥΠΟΥ

Εντοπισμός και διάσωση 40 αλλοδαπών στην Ιεράπετρα – Απαγόρευση απόπλου πλοίου μεταφοράς εμπορευματοκιβωτίων στον Πειραιά – Συνέχεια ενημέρωσης σχετικά με τον εντοπισμό 33 αλλοδαπών στη Γαύδο - Εντοπισμός 47 αλλοδαπών στην Ιεράπετρα - Συλλήψεις για παράβαση του νόμου «Περί εξαρτησιογόνων ουσιών» στην Αλεξανδρούπολη


Τις πρώτες πρωινές ώρες σήμερα, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση στη θαλάσσια περιοχή 15 ν.μ. νότια της Ιεράπετρας. Αμέσως, για το σημείο απέπλευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το αλιευτικό (Α/Κ) σκάφος «ΕΙΡΗΝΗ» Ν.Ι. 05, τα οποία εντόπισαν τη λέμβο και περισυνέλλεξαν τους σαράντα (40) αλλοδαπούς επιβαίνοντές της. Οι αλλοδαποί μεταφέρθηκαν με ασφάλεια στο αλιευτικό καταφύγιο της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις πρώτες πρωινές ώρες σήμερα, ενημερώθηκε το Κέντρο Κυκλοφορίας Πλοίων (VTS) του Κεντρικού Λιμεναρχείου Πειραιά από τον Πλοίαρχο ενός πλοίου μεταφοράς εμπορευματοκιβωτίων σημαίας Αντίγκουα, ότι παρουσίασε διακοπή λειτουργίας γυροσκοπικής πυξίδας, ενώ έπλεε στη θαλάσσια περιοχή έξωθεν του λιμένα Πειραιά. Το πλοίο, που είχε αποπλεύσει από Αλεξάνδρεια Αιγύπτου με δεκαοκτώ (18) άτομα πλήρωμα, πρόσδεσε σε προβλήτα του Ικονίου με τη συνοδεία ρυμουλκού. Από το Β΄ Λιμενικό Τμήμα Κερατσινίου του Κεντρικού Λιμεναρχείου Πειραιά, απαγορεύτηκε ο απόπλους του πλοίου, μέχρι την προσκόμιση σχετικού βεβαιωτικού διατήρησης κλάσης από τον νηογνώμονα που το παρακολουθεί.

*****

Συνέχεια ενημέρωσης:
Αναφορικά με τον εντοπισμό 33 αλλοδαπών στη Γαύδο την 05.08.2026, συνελήφθη ένας 18χρονος αλλοδαπός (υπήκοος Σουδάν) από στελέχη της Λιμενικής Αρχής των Χανίων. Ο 18χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης, ενσωμάτωση της Οδηγίας (ΕΕ) 2024/1233» σε συνδυασμό με το άρθρο 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες ως ο διακινητής των υπολοίπων, ο οποίος τους μετέφερε από το Τομπρούκ της Λιβύης στην Ελλάδα έναντι χρηματικής αμοιβής. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μια συσκευή κινητής τηλεφωνίας.

*****

Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΒΑΤΟΣ» Ιεράπετρας, οι οποίοι είχαν αποβιβαστεί από πνευστή λέμβο. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν τους 47 αλλοδαπούς. Προανάκριση διενεργείται από το Λιμεναρχείο Ιεράπετρας.

*****

Τις απογευματινές ώρες της 05.08.2026, στελέχη της Περιφερειακής Ομάδας Δίωξης Ναρκωτικών (ΠΟΔΙΝ/ΛΣ-ΕΛ.ΑΚΤ) του Κεντρικού Λιμεναρχείου Αλεξανδρούπολης, προέβησαν στη σύλληψη 39χρονου ημεδαπού για παράβαση του Ν. 4139/2013 «περί εξαρτησιογόνων ουσιών».
Ειδικότερα, σε έλεγχο που πραγματοποιήθηκε στον επιβατικό λιμένα της Αλεξανδρούπολης, τα εν λόγω στελέχη, με τη συνδρομή σκύλου ανίχνευσης ναρκωτικών ουσιών της Υ.Α. Αλεξ/πολης «ΛΑΪΚΑ», εντόπισαν τον ανωτέρω να έχει στην κατοχή του αυτοσχέδια συσκευασία αλουμινόχαρτου, η οποία περιείχε ποσότητα ακατέργαστης κάνναβης συνολικού μεικτού βάρους 1,34 γραμμαρίων.
Από το Κεντρικό Λιμεναρχείο Αλεξανδρούπολης που διενεργεί την προανάκριση, κατασχέθηκε η ανωτέρω ποσότητα ναρκωτικών ουσιών, η οποία πρόκειται να παραδοθεί στο αρμόδιο Τμήμα Χημικών Υπηρεσιών.
Επίσης:
Τις απογευματινές ώρες της 05.08.2026, στελέχη της Περιφερειακής Ομάδας Δίωξης Ναρκωτικών (ΠΟΔΙΝ/ΛΣ-ΕΛ.ΑΚΤ) του Κεντρικού Λιμεναρχείου Αλεξανδρούπολης, προέβησαν στη σύλληψη 38χρονου ημεδαπού για παράβαση του Ν. 4139/2013 «περί εξαρτησιογόνων ουσιών».
Ειδικότερα, σε έλεγχο που πραγματοποιήθηκε στον επιβατικό λιμένα της Αλεξανδρούπολης, τα ανωτέρω στελέχη, με τη συνδρομή σκύλου ανίχνευσης ναρκωτικών ουσιών της Υ.Α. Αλεξ/πολης «ΛΑΪΚΑ», εντόπισαν στην κατοχή του 38χρονου μία (01) αυτοσχέδια συσκευασία ακατέργαστης κάνναβης συνολικού μεικτού βάρους 4,88 γραμμαρίων.
Από το Κεντρικό Λιμεναρχείο Αλεξανδρούπολης που διενεργεί την προανάκριση, κατασχέθηκε η ανωτέρω ποσότητα ναρκωτικών ουσιών, η οποία πρόκειται να παραδοθεί στο αρμόδιο Τμήμα Χημικών Υπηρεσιών.

